Foto: Hina

SABORSKO mandatno-imunitetno (MIP) povjerenstvo zaprimilo je danas poslijepodne zahtjev DORH-a da se HDZ-ovoj zastupnici Josipi Rimac ukine zastupnički imunitet, potvrdila je Hini predsjednica MIP-a Gordana Sobol.



"To je uobičajena procedura. Poznato je da se vodi istraga, a u novoj okolnosti, kao saborskoj zastupnici, da bi se istraga provodila moraju skinuti zastupnički imunitet", rekla je Rimac Hini odgovarajući na upit vezan uz zahtjev DORH-a saborskom Mandatno-imunitetnom povjerenstvu (MIP) da joj se ukine zastupnički imunitet.



Zahtjeve DORH-a za ukidanje zastupničkih imuniteta MIP u pravilu prihvaća bez rasprave, a Sobol kaže kako očekuje da će u petak, posljednjega dana zasjedanja, Hrvatski sabor ukinuti imunitet HDZ-ovoj zastupnici.



Ukidanje zastupničkog imuniteta DORH traži radi nastavka istrage protiv Josipe Rimac koju je prošle godine pokrenuo USKOK, sumnjičeći zastupnicu da je kao gradonačelnica Knina neosnovano stekla stambeni prostor.



Rimac je na zastupničku dužnost prisegnula prošlog petka, a u saborskim je klupama zamijenila Antu Jerolimova, koji je ostavku na zastupničku dužnost podnio nakon što je mu je travnju skinut imunitet kako bi ga se moglo kazneno goniti zbog sumnje da je krivotvorio diplomu Ekonomskog fakulteta.



Sjednicu na kojoj će MIP raspravljati o zahtjevu za skidanjem imuniteta Josipi Rimac Sobol je sazvala za četvrtak.



Zahtjeve DORH-a za ukidanje zastupničkih imuniteta MIP u pravilu prihvaća bez rasprave, a Sobol kaže kako očekuje da će u petak, posljednjega dana zasjedanja, Hrvatski sabor ukinuti imunitet HDZ-ovoj zastupnici.

Osumnjičena da je oštetila državu za najmanje 548 tisuća kuna



Velike planove, kako je nazivaju, nove "kraljice HDZ-a" da zasjedne u ministarsku fotelju ukoliko HDZ pobijedi na izborima, mogao bi poremetiti eventualno Uskok. Istraga je pokrenuta još prošle godine, a Rimac je osumnjičena da je, u vrijeme dok je bila gradonačelnica Knina, zajedno s još dvije osobe protuzakonito stekla vlasništvo nad stambenim prostorima i time oštetila državu za najmanje 548 tisuća kuna.



Prije dva tjedna tjednik Nacional je objavio, pozivajući se na upućene izvore, da su policijski istražitelji stupili u kontakt sa svjedocima koji tvrde da je Rimac odgovorna za cijeli niz nezakonitosti koje su se u Kninu događale za vrijeme njenih gradonačelničkih mandata. Ona to sve demantira, te obećava da će podnijeti ostavku na apsolutno sve funkcije koje obnaša ukoliko optužnica na kraju doista bude podignuta. A u pravosudnim krugovima nagađa se da bi se to moglo dogoditi uskoro.



Prozivanja zbog imovine



Među stanovnicima Knina, uostalom, dugo već kruži priča da je Rimac gradonačelničke mandate iskoristila da materijalno osigura sebe i svoju obitelj. O tome se, međutim, malo tko usuđuje otvoreno govoriti, s obzirom da se Rimac percipira kao moćnu političarku koja uvijek može računati i na zaštitu šefa HDZ-a.



O navodnoj imovini koju je Rimac stekla tijekom gradonačelničke karijere izvještavali su novinari lokalnog portala Feral.com.hr, koji su Rimac optužili da je političku karijeru iskoristila da cijelu užu obitelj zaposli na dobrim radnim mjestima i riješi im stambeno pitanje.



U imovinskoj kartici Josipe Rimac stoji da bivša gradonačelnica Knina zajedno sa suprugom posjeduje kuću površine 406 kvadrata vrijednu gotovo milijun kuna, te stan od 56 kvadrata vrijedan 206 tisuća kuna. Kuću su, navodi se u imovinskoj kartici, dobili darovnim ugovorom, a stan nasljedstvom.



Od automobila Rimac, prema imovinskoj kartici iz 2014. godine, posjeduje Nissan Qashqai vrijedan 220 tisuća kuna i Lanciu Delta vrijednu 190 tisuća kuna, koja je usto kupljena na kredit. Navela je u kartici i 100 tisuća kuna ušteđevine, ali i tri kredita. Dva su podignuta u Splitskoj banci 2010. godine na 30 i 10 tisuća eura, uz desetogodišnji rok otplate, dok je treći podignut kod VB Leasinga 2009. godine, na iznos od 20.246,12 eura kojeg je trebalo vratiti u roku od pet godina.

